પણ બધાં પુસ્તકો એકસરખાં હોતાં નથી. અંગ્રેજીમાં કહેવાય છે તેમ કેટલાંકનાં માત્ર પાનાં ફેરવી જવા જેવાં હોય છે, કેટલાંક વાંચી નાખવા જેવાં હોય છે, કેટલાંકને ઘોળીને પી જવા પડે છે. વધારે પુસ્તકો વાંચનાર વધારે જ્ઞાની કે સમજદાર હોય છે તે મોટી ભ્રમણા છે. ‘મારા વિરોધીઓએ જેટલાં પુસ્તક વાંચ્યા છે તેટલાં મેં વાંચ્યા હોત તો હું પણ તેમના જેટલો જ બેવકૂફ બન્યો હોત’ તેવું હોબ્સનું કથન તદ્દન સાચું છે.